**Cylch Gorchwyl Bwrdd Gweithredol Strategol**

**Swyddfa Comisiynydd Heddlu a Throsedd Gogledd Cymru**

**a**

 **Heddlu Gogledd Cymru**

Diffiniadau

1. Yn y ddogfen hon, oni bai bod y cyd-destun yn gofyn fe arall,

* Mae Deddf 2011 yn golygu Deddf Diwygio’r Heddlu a Chyfrifoldeb Cymdeithasol 2011
* Mae’r Comisiynydd yn golygu Comisiynydd Heddlu a Throsedd Gogledd Cymru
* Mae’r Dirprwy yn golygu’r unigolyn a benodwyd gan y Comisiynydd dan adran 18 Deddf 2011 fel Dirprwy Gomisiynydd Heddlu a Throsedd
* Mae’r Prif Weithredwr yn golygu’r Prif Weithredwr a benodwyd gan y Comisiynydd dan atodlen 1 Deddf 2011
* Mae’r Prif Gwnstabl yn golygu Prif Gwnstabl Gogledd Cymru
* Mae gan ‘Brif Swyddog Cyllid y Comisiynydd’ a ‘Phrif Swyddog Cyllid y Prif Gwnstabl’ yr ystyron a roddwyd iddynt yn adran 102 o Ddeddf 2011 (a chyfeirir atynt ar y cyd fel y swyddogion cyllid). Yng Ngogledd Cymru ‘Prif Swyddog Cyllid y Prif Gwnstabl’ yw Cyfarwyddwr Cyllid ac Adnoddau.
* Mae’r Bwrdd yn golygu’r Bwrdd Gweithredol Strategol
* Mae gweinyddwr y Bwrdd yn golygu aelod o staff y Comisiynydd sy’n gyfrifol am weinyddu busnes y Bwrdd gan gynnwys paratoi a dosrannu’r agenda a chymryd a chyhoeddi cofnodion cyfarfodydd y Bwrdd gan gynnwys ei gyfarfodydd arbennig
* Mae gan y Cynllun Heddlu a Throsedd yr ystyr a nodwyd yn Adran 7 Deddf 2011
* Mae Gogledd Cymru yn golygu’r ardal blismona a nodwyd i raddau yn atodlen 1 Deddf yr Heddlu 1996 (ardaloedd heddlu y tu allan i Lundain)
* Mae’r Swyddog Staff yn golygu Arolygydd Cynllunio a Llywodraethu, Gwasanaethau Corfforaethol
* Mae’r Heddlu yn golygu Heddlu Gogledd Cymru
* Mae’r Llawlyfr Llywodraethu yn cynnwys Cod Llywodraethu Corfforaethol, y Cynllun Caniatâd, y Rheoliadau Ariannol a’r Rheolau Sefydlog sy’n ymwneud â Chontractau
* Amcanion y Cynllun yw amcanion heddlu a throsedd y Comisiynydd fel y’i nodwyd yn y fersiwn ddiweddaraf o’r Cynllun

2. Bydd yna Fwrdd Gweithredol Strategol (y Bwrdd), a’i brif swyddogaethau fydd archwilio perfformiad y Prif Gwnstabl ar y swyddogaethau a’r cyfrifoldebau a nodwyd yn adran 1(8) Deddf 2011 a’r swyddogaethau a’r cyfrifoldebau hynny sydd dan gyfarwyddyd a rheolaeth y Prif Gwnstabl. Bydd ganddo hefyd y swyddogaethau ychwanegol canlynol

* gwneud penderfyniadau ar y cyd â’r Comisiynydd a’r Prif Gwnstabl fel y’i nodwyd yn y Cynllun Llywodraethu
* archwilio perfformiad yr Heddlu yn erbyn y cynllun ac amcanion y cynllun
* datblygu cynigion ar gyfer darparu amcanion heddlu a throsedd y Comisiynydd fel y’i nodwyd yn y Cynllun.

3. Gall y Bwrdd wneud unrhyw beth fyddai’n hwyluso, symbylu neu sy'n gysylltiedig â swyddogaethau'r Bwrdd

4. Bydd Aelodaeth y Bwrdd yn cynnwys

* Y Comisiynydd
* Y Dirprwy Gomisiynydd
* Y Prif Weithredwr
* Prif Swyddog Cyllid y Comisiynydd
* Y Gweinyddwr
* Unrhyw unigolyn neu unigolion eraill y mae’r Comisiynydd yn eu gwahodd
* Y Prif Gwnstabl
* Y Dirprwy Brif Gwnstabl
* Y Prif Gwnstabl Cynorthwyol
* Cyfarwyddwr Cyllid ac Adnoddau’r Prif Gwnstabl
* Prif Uwcharolygydd, Gwasanaethau Corfforaethol
* Arolygydd, Uned Cynllunio a Llywodraethu, Gwasanaethau Corfforaethol
* Ysgrifennydd Ffederasiwn Heddlu Gogledd Cymru
* Ysgrifennydd Cangen Gogledd Cymru, Unsain
* Unrhyw unigolyn neu unigolion eraill y mae’r Prif Gwnstabl yn eu gwahodd

5. Bydd y Bwrdd yn cael ei gadeirio gan y Comisiynydd. Yn ei absenoldeb, bydd yn cael ei gadeirio gan y Dirprwy neu’r Prif Weithredwr.

6. Bydd y Bwrdd yn cyfarfod o leiaf yn chwarterol neu ar gyfnodau byrrach i’w cytuno rhwng y Comisiynydd a’r Prif Gwnstabl. Gall y Comisiynydd neu’r Prif Gwnstabl alw cyfarfodydd arbennig i drafod materion brys. I’r perwyl hwn bydd y Comisiynydd a’r Prif Gwnstabl naill ai’n unigol neu ar y cyd yn penderfynu os ydi mater yn un brys ai peidio.

7. Bydd y gweinyddwr yn cadw cofnod ysgrifenedig o holl gyfarfodydd y Bwrdd. Bydd swyddfa’r Comisiynydd yn gyfrifol am baratoi a dosrannu’r agenda ac am gymryd a chyhoeddi cofnodion cyfarfodydd y Bwrdd gan gynnwys ei gyfarfodydd arbennig.

8. Fe gyhoeddir crynodeb o gofnodion y Bwrdd ar wefan swyddfa’r Comisiynydd. Bydd materion sy’n weithredol sensitif neu sy’n ymwneud â gwybodaeth bersonol neu sy’n fasnachol sensitif naill ai’n cael eu cyhoeddi rywbryd yn y dyfodol neu’n cael eu cadw gan swyddfa’r Comisiynydd. Bydd penderfyniadau i gyhoeddi gwybodaeth sy’n deillio o’r Bwrdd yn cael eu gwneud yn unol â’r darpariaethau statudol priodol a pholisïau swyddfa’r Comisiynydd a swyddfa’r Prif Gwnstabl sy’n ymwneud â gwybodaeth bersonol.

9. Bydd y swyddog staff yn gyfrifol am hysbysu’r Heddlu o benderfyniadau’r Bwrdd ac unrhyw gamau gweithredu a gyfyd i’r Heddlu o benderfyniadau'r Bwrdd.